Voi-voi

«Voi-voi» (av samisk vuoi – 'akk; å'), også skrevet «Voi voi», er en norsk slagersang som vant Melodi Grand Prix 1960 og var Norges bidrag til Eurovision Song Contest samme år. Melodien og teksten er skrevet av Georg Elgaaen, og sangen ble fremført av Nora Brockstedt. «Voi-voi» er Norges første vinner av Melodi Grand Prix og Norges første bidrag i Eurovision Song Contest. Sangen ble en stor slager i Norge og kan i dag karakteriseres som en evergreen i norsk Melodi Grand Prix-historie. Den lå ni uker på VG-lista med en femteplass som høyeste notering våren 1960. 

Melodi Grand Prix
Sangen er skrevet av amatørkomponisten Georg Elgaaen, som sendte den inn til NRKs åpne konkurranse foran Melodi Grand Prix 1960. Dette var første gang konkurransen ble arrangert, og 303 melodier kom inn.  

«Voi-voi» var én av elleve som ble plukket ut til en radiosendt semifinale i Oslo torsdag 4. februar 1960. Der vant den avstemningen og avanserte til finalen i Store Studio lørdag 20. februar samme år. I finalen kåret en jury på tolv personer «Voi-voi» til klar vinner. Sangen ble framført av Inger Jacobsen i semifinalen, og av Nora Brockstedt i finalen og i Eurovision Song Contest. 

Eurovision Song Contest 
Sangen var Norges debut i Eurovision Song Contest, og dette var dermed første gang norsk ble brukt i konkurransen. 

«Voi-voi» ble framført som sjette bidrag om kvelden 29. mars 1960 etter Belgias Fud Leclerc med «Mon amour pour toi», og før Østerrikes Harry Winter med «Du hast mich so fasziniert». Da avstemningen var ferdig, hadde «Voi-voi» fått 11 poeng og havnet med det på en delt fjerdeplass blant 13 deltakere. Dette var Norges beste plassering inntil 1966, da Åse Kleveland kom på en tredjeplass med «Intet er nytt under solen». 

«Voi-voi» ble etterfulgt som Norges bidrag i 1961 av Brockstedt med «Sommer i Palma».

 Om sangen 
«Voi-voi» er en slagerlåt i chansonstil, en stil som var populær i konkurransens første år. Tittelen kommer fra samisk vuoi vuoi som står for å akk, eller et lett oppgitt ja, ja – alt etter toneleiet på samisk. I sangen forteller jeg-personen at hun en gang hørte sangen til en samejente nord i landet, før hun gjentar teksten til sangen. Sangen-i-en-sang er en kjærlighetssang fra ei jente til hennes elsker og forteller ham hvor mye gleder seg til å tilbringe tiden med ham på lørdag.

Etter opphavsmannen Georg Elgaaens død i 2005 ble rettighetene til sangen og framtidige royalties-inntekter overdratt til Human-Etisk Forbund, som Elgaaen var ivrig medlem av. Musikken er arrangert av Egil Monn-Iversen og ble innspilt av Egil Monn-Iversens orkester.  

Pilgrim har skrevet en engelsk tekst med tittelen «Big Boy». Ben Hur (egentlig Åke Larsson) har skrevet en svenskspråklig tekst. Vokalgruppene Pitsj og Bjelleklang har utgitt hver sin versjon, Knut Mikaelsen Bopalong Quintet har laget en jazzversjon og gruppa Superstars har laget en rapversjon. Versjonene til Pitsj og Superstars kom i 2006. Arrangør for Aas' innspilling var Ragnar Danielsen. I 2002 kom Frank Znort Quartets versjon på dobbeltalbumet Perler fra svin (som ble utgitt på vinyl).

 Listeplasseringer 
Liste (1960)HøyesteplasseringUkerpå listaDebutdato Norge (VG-lista)59Uke 14 1960

 Innspillinger (i utvalg) 
 År Sangtittel EP-tittel Artist Komponist Tekstforfatter Platetype Platemerke og katalognummer1960«Voi-voi»Nora BrockstedtGeorg ElgaaenGeorg ElgaaenSingelKarusell KM 121960«Voi-voi»Inger Jacobsen med Willy Andresens orkesterGeorg ElgaaenGeorg ElgaaenSingelColumbia GN 16611960«Voi, voi»Mikkel Aas med Elisabeth Granneman og Ragnar Danielsens Swing-Gruppe Georg ElgaaenGeorg ElgaaenSingelPhilips 353 154 PF1960«Voi, voi»En aften på «Casino Non Stop» 1960Deep River Boys med Mikkel Flagstads orkesterGeorg ElgaaenGeorg ElgaaenEPHis Master's Voice 7EGN 361960«Big Boy»Nora BrockstedtGeorg ElgaaenPilgrimSingelTop Rank International JAR 3531960«Voi-voi»Nora BrockstedtGeorg ElgaaenBen HurSingelEPJoker JK 4004Joker JEP 8007

 Referanser 

Kategori:Vinnersanger i Melodi Grand Prix
Kategori:Norges bidrag til Eurovision Song Contest
Kategori:Bidrag til Eurovision Song Contest 1960